”Meillä on ominaisuuksia, joita muilla ei ole” – selainguru kertoo, miten tehdä ilmainen ohjelma ilman vakoilua

”Meillä on ominaisuuksia, joita muilla ei ole” – selainguru Jon von Tetzchner kertoo, miten tehtiin ilmainen Vivaldi ilman vakoilua

Yleinen käsitys on, että niin sanottu verkkoselainten sota on ohi. Voittajaksi selviytyi Googlen Chrome ja Apple-käyttäjien keskuudessa Safari. Lisäksi markkinoille jäivät kutistunut Microsoftin vaihtoehto, nykyisin Edge sekä vaihtoehtoselaimeksi profiloituva entinen kuningas Firefox.

Kakkua ei kuitenkaan ole vielä lopullisesti jaettu, uskoo Jon von Tetzchner, mies ensin Opera- ja nyttemmin Vivaldi-selaimen takana.

Von Tetzchner on ristiretkellä. Hänen tähtäimessään ovat etenkin nettijätit Google ja Facebook, joiden bisnes perustuu tietojen keräämiseen ihmisistä.

Islantilainen painottaa, että ihmiset luulevat olevansa verkossa paremmin turvassa kuin mitä ovat. Esimerkiksi hän ottaa salatun selainikkunan – se tarjoaa suojaa, mutta jos samaan aikaan ollaan sisäänkirjauduttuna johonkin Googlen palveluun, tiedot siirtyvät Googlelle yhtä kaikki.

– Google on tehnyt paljon hyvää, mutta tiedonkeruusta en pidä. Sama pätee Facebookiin. Tietoa kerätään mainontaan täysin samalla tavalla kuin ihmisten manipulointiinkin. Ilman sitä ei olisi tapahtunut Trumpia tai brexitiä, von Tetzchner sanoo.

– Samaa tekevät myös Microsoft ja Apple, vaikka ne väittävät olevansa parempia.

Euroopan uutta gdpr-tietoturva-asetusta von Tetzchner pitää ”askeleena oikeaan suuntaan”. Samaan aikaan se kuitenkin aiheuttaa ylimääräistä vaivaa niille, jotka toimivat muutenkin oikein.

Mistä rahat?

40 hengen Vivaldi Tecnologies on sikäli poikkeuksellinen yhtiö, että työntekijät omistavat sen itse. Ulkopuolisia sijoittajia ei ole. Von Tetzchnerin mukaan kyse on ideologiasta. Yhtiö haluaa tuoda Vivaldia ilmaiseksi kaikille netinkäyttäjille. Selain on tällä hetkellä tarjolla Windowsille, Macille ja Linuxille. IOS- ja Android-versiot ovat tulossa ”kun ne ovat valmiita”.

– Haluamme näyttää, että jotain voi saada myös ilmaiseksi. Haluamme jättää positiivisen jäljen ja internetin näyttävän siltä miltä sen pitäisi, Von Tetzchner sanoo.

– Emme kerää tietoa asiakkaistamme emmekä profiloi heitä.

” Me kysymme käyttäjiltämme ”mitä haluatte?”

Islantilaisen mukaan rahaa tehdään sillä, että selaimen oletushakukone on sponsoroitu ja toisen, hieman pienemmän tulonlähteen muodostavat valmiiksi tulevat kirjanmerkit. Ne voi halutessaan poistaa.

– Tämä tuo liikevaihtoa noin dollarin per käyttäjä per vuosi. Muutama miljoona käyttäjä riittää voitollisuuteen. Operalla saimme käyttäjiä 350 miljoonaa.

Von Tetzchner sanoo uskovansa ”maksimaalisuuteen” eli siihen, että selaimeen laitetaan ominaisuuksia niin paljon kuin vain mahdollista. Kesäkuussa on luvassa 2.0-versio, jonka on määrä olla iso uudistus.

– Me kysymme käyttäjiltämme ”mitä haluatte?” Siksi meillä on ominaisuuksia, joita muilla ei ole. Muut ovat kyllä kopioineet meitä.

Von Tetzchner mainitsee esimerkkeinä ryhmitellyt välilehdet sekä niiden ryhmittelemisen puunäkymään, erilaiset zoomaustoiminnot, muistiinpanojen tekemisen web-näkymään sekä laajat kuvakaappaustoiminnot.

Kehittäjä vastaa, että yhtiössä on keskusteltu vpn-surffaussuojauksen lisäämisestä selaimeen.

– Ongelma on siinä, että verkon ei pitäisi olla sellainen, että sille pitäisi ylipäätään olla tarvetta. Mutta valitettavasti asia ei ole näin.

Operan kanssa ei mennyt niin hyvin

Von Tetzchnerin edellinen yhtiö Opera toi selaimeensa vpn:n jokin aika sitten. Selaimen yhteydessä oli vpn-suojaus – tai tarkkaan ottaen suojattu välityspalvelin – joka teki kuitenkin katoamistempun jokin aika sitten.

– Se oli hyvä ominaisuus ja Operalta hyvä veto. He saivat sillä paljon käyttäjiä. Sen katoaminen jättää kuitenkin sijaa spekuloinnille.

Von Tetzchner ei halua tarkentaa asiaa, mutta viittaus Operan nykyiseen kiinalaisomistukseen on selkeä. Maan internetiä tiukasti valvova Kiina on tehnyt parhaansa estääkseen verkon käytön ilman valvontaa.

Juuri muuta hyvää sanottavaa von Tetzchnerillä Operan nykylinjasta ei olekaan. Hän lähti ovet paukkuen riitaannuttuaan muun johdon kanssa selaimen kehityssuunnasta vuonna 2011.

– Se on surullinen tarina. Päädyin jättämään yhtiön ja se päätyi sittemmin kiinalaisille.

Korjaus: Von Tetzchner jätti Operan vuonna 2011, ei 2001.